Vejle: Lørdag aften fik medarbejderne på Q8-tanken på Koldingvej i Vejle sig formentlig et chok af kaliber. En bil bragede ind i vinduespartiet til tankstationen med sådan en kraft, at bilen først holdt stille halvt inde i butikken. Reoler og skillevægge havde skubbet sig ind.

Uheldet skete klokken 22.37, men at politiet kom frem til stedet og fik testet den 60-årige mand fra Randers, der var fører af køretøjet, gav ikke meget klarhed over situationen. Testen slog ikke ud på hverken alkohol, medicin eller narko. Manden blev ligeledes taget med ind på stationen til en vurdering, men det lykkedes aldrig politiet at komme baggrunden for uheldet nærmere.

- Og manden har ikke ønsket at afgive forklaring om sin kørsel, siger Jørn Bystrup, vagtchef ved Sydøstjyllands Politi.

Udover den forulykkede bil, melder politiet søndag morgen også om en enkelt spritbilist i Vejle. Klokken 23.52 standsede en patrulje en lokal mand i Vedelsgade. Han havde mere alkohol i blodet, end hvad der var tilladt, hvilket han blev sigtet for. Der var tale om en 32-årig mand.